CELEX: 32014R0874
Language: hu
Date: 2014-08-08 00:00:00
Title: A Bizottság 874/2014/EU végrehajtási rendelete ( 2014. augusztus 8. ) egyes áruk Kombinált Nómenklatúra szerinti besorolásáról

13.8.2014   
            
            
               HU
            
            
               Az Európai Unió Hivatalos Lapja
            
            
               L 240/6
            
         A BIZOTTSÁG 874/2014/EU VÉGREHAJTÁSI RENDELETE
   (2014. augusztus 8.)
   egyes áruk Kombinált Nómenklatúra szerinti besorolásáról
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a vám- és a statisztikai nómenklatúráról, valamint a Közös Vámtarifáról szóló, 1987. július 23-i 2658/87/EGK tanácsi rendeletre (1) és különösen annak 9. cikke (1) bekezdésének a) pontjára,
   mivel:
   
               (1)
            
            
               A 2658/87/EGK rendelet mellékletét képező Kombinált Nómenklatúra egységes alkalmazása érdekében intézkedéseket szükséges elfogadni az e rendelet mellékletében meghatározott áruk besorolásáról.
            
         
               (2)
            
            
               A 2658/87/EGK rendelet meghatározza a Kombinált Nómenklatúra értelmezésére irányadó általános szabályokat. Ezeket a szabályokat kell alkalmazni bármely más olyan nómenklatúrára vonatkozóan is, amely részben vagy egészben a Kombinált Nómenklatúrán alapul vagy azt bármilyen további albontással kiegészíti, és amelyet az árukereskedelemhez kapcsolódó tarifális és más intézkedések alkalmazása céljából az Unió valamely más rendelkezése hoz létre.
            
         
               (3)
            
            
               Az említett általános szabályok értelmében a mellékletben szereplő táblázat 1. oszlopában leírt árukat a 3. oszlopban feltüntetett indokok alapján a táblázat 2. oszlopában megjelölt KN-kód alá kell besorolni.
            
         
               (4)
            
            
               Indokolt úgy rendelkezni, hogy az e rendelet hatálya alá tartozó áruk tekintetében kibocsátott, de az e rendelet rendelkezéseitől eltérő, kötelező érvényű tarifális felvilágosítást a jogosult – a 2913/92/EGK tanácsi rendelet (2) 12. cikke (6) bekezdésével összhangban – meghatározott ideig továbbra is felhasználhatja. Ezt az időszakot három hónapban kell meghatározni.
            
         
               (5)
            
            
               Az e rendeletben előírt intézkedések összhangban vannak a Vámkódexbizottság véleményével,
            
         ELFOGADTA EZT A RENDELETET:
   1. cikk
   A Kombinált Nómenklatúrában a melléklet táblázatának 1. oszlopában leírt árukat a táblázat 2. oszlopában megjelölt KN-kód alá kell besorolni.
   2. cikk
   Az e rendelet rendelkezéseitől eltérő, kötelező érvényű tarifális felvilágosítás – a 2913/92/EGK rendelet 12. cikke (6) bekezdésével összhangban – e rendelet hatálybalépésének időpontjától kezdve három hónapig továbbra is felhasználható.
   3. cikk
   Ez a rendelet az Európai Unió Hivatalos Lapjában való kihirdetését követő huszadik napon lép hatályba.
   
      Ez a rendelet teljes egészében kötelező és közvetlenül alkalmazandó valamennyi tagállamban.
      Kelt Brüsszelben, 2014. augusztus 8-án.
      
         
            a Bizottság részéről,
         
         
            az elnök nevében,
         
         Martine REICHERTS
         
            a Bizottság tagja
         
      
   
   
      (1)  HL L 256., 1987.9.7., 1. o.
   
   
      (2)  A Tanács 1992. október 12-i 2913/92/EGK rendelete a Közösségi Vámkódex létrehozásáról (HL L 302., 1992.10.19., 1. o.).
   
      MELLÉKLET
      
                  Árumegnevezés
               
               
                  Besorolás
                  (KN-kód)
               
               
                  Indokolás
               
            
                  (1)
               
               
                  (2)
               
               
                  (3)
               
            
                  Egyes gépkocsitípusok kerékabroncsára felhelyezhető, szőtt poliészterszövetből készült, gyűrű alakú textilborítás, amely havas útfelületen haladva fokozza azt a funkciót, amit a kerékabroncs futófelülete lát el.
                  Az árucikk középső részének belülre eső oldala erős, folyamatos poliészter szálakból álló fonalból készült, ami az árucikk szerkezetének ellenállóságát biztosítja. Az árucikk középső részének szélei két különböző méretű, végtelen poliészter szálakból álló fonalból készültek, amik az árucikk felületének egyenetlenségén keresztül biztosítják az abszorpciót és a tapadást. Ezért az árucikk középső részének, amely a kerékabroncs útfelülettel érintkező részét fedi, nagyobb a szakadásállósága, jobb az abszorpciója és a tapadása, mint az árucikk más részeinek.
                  Az árucikk más részei a kerékabroncs oldalfalát borítják. Kialakításuk biztosítja, hogy az árucikk a helyén maradjon menet közben.
                  Az árucikk részei varrással vannak összeállítva.
                  Az árucikk egyik oldalára négy darab szőtt polipropilén szalagot erősítettek, amelyek fogóként, az árucikk kerékabroncsra történő felhelyezésekor használatosak.
                  
                      (1)Lásd a képet.
               
               
                  6307 90 98
               
               
                  A besorolást a Kombinált Nómenklatúra értelmezésére vonatkozó 1. és 6. általános szabály, a XI. áruosztályhoz tartozó Megjegyzések 7. f) pontja, valamint a 6307, a 6307 90 és a 6307 90 98 KN-kódok szövege határozza meg.
                  Tartozékként, a 8708 70 alszám alá történő besorolása kizárt, mivel az árucikk pusztán a kerékabroncs futófelülete által ellátott funkciót fokozza havas útfelületen haladva, ezért az nem teszi alkalmassá a járművet egy speciális feladat elvégzésére, nem szélesíti a jármű alkalmazási területét, és nem teszi lehetővé a jármű fő funkciójával összefüggő további szolgáltatás elérését (lásd a Bíróság C-152/10. sz. Unomedical-ügyben hozott ítéletének [EBHT 2011., I-5443. o.] 29. pontját).
                  Ezért, valamint annak következtében, hogy az árucikk kizárólag textilből készült, és a különböző alkotórészei varrással vannak összeállítva, az árucikket a 6307 90 98 KN-kód alá kell besorolni, mint más textil készárut.
               
            
         (1)  A kép csupán tájékoztató jellegű.